**Espoon kasvun ja oppimisen toimialan lausunto**

**TIIVISTELMÄ**

On tarpeen selkeyttää tilapäistä suojelua hakevien ja saavien, kansainvälistä suojelua hakevien ja taikka paperittomien lasten asemaa varhaiskasvatukseen hakemisessa ja osallistumisessa. Käytännöt ovat vaihdelleet eri kunnissa, joten lasten yhdenvertainen kohtelu ja lapsen edun ensisijaisuus ei ole toteutunut.

Vaikka erityisavustus otettaisiin käyttöön, kunnilla on edelleen mahdollisuus järjestää näille lapsille varhaiskasvatusta oman harkintansa mukaan. Tästä voi aiheutua avustuksen kohteena olevien lasten ja perheiden keskittymistä kuntiin, joissa varhaiskasvatusta tarjotaan. Tarvitaan edelleen myös muita vaihtoehtoja esim. avointa varhaiskasvatusta.

Lasten, joista avustusta voi hakea ja saada, tunnistaminen kaikkien hakijoiden joukosta on haasteellista. Lapsia sijoittavalle palveluohjaukselle ei tule syötettä siitä, kenen kohdalla oikeus avustukseen tulisi tarkistaa. Tällä hetkellä tunnistus perustuu hakemuksen lisätietokirjaukseen tai jos hakemuksesta ollaan yhteydessä varhaiskasvatukseen esim. vastaanottokeskuksesta.

Avustusta myönnetään myös yksityisessä varhaiskasvatuksessa olevista lapsista, mutta onko yksityisellä palveluntuottajalla oikeus ja mahdollisuudet selvittää toimipaikoissaan varhaiskasvatuksessa olevien lasten oikeus avustukseen?

Vaikutusten arvioinnissa ei ole tarkemmin arvioitu, miten avustuksen käyttöönotto voi vaikuttaa tilapäistä suojelua ja turvapaikkaa hakevien määrään ja sijoittumiseen eri puolille Suomea. Siinä ei myöskään oteta tarkemmin kantaa henkilöstön ja tilojen tarpeen kasvuun. Jo tällä hetkellä useat kunnat kamppailevat henkilöstön saatavuushaasteiden kanssa. Kasvavana kuntana Espoo tarvitsee joka tapauksessa lisää tiloja varhaiskasvatuksen järjestämiseen. On vaikeaa resursoida ja kohdentaa tilat siten, että myös tämän avustuksen kohteena olevat lapset saadaan otettua huomioon. Riskinä on, että tilapäistä suojelua hakevien ja saavien, kansainvälistä suojelua hakevien taikka paperittomien lasten varhaiskasvatusta ei saada toteutettua näistä haasteista johtuen.

Vaikutuksia voisi arvioida tarkemmin koko perheen näkökulmasta. Miten perhe hyötyy siitä, että lapsi on varhaiskasvatuksessa ja miten vanhempia voidaan aktivoida esimerkiksi kielen opiskeluun ja miten heidän osallisuuttaan edistetään ja tuetaan.

Avustuksen saaminen edellyttää tukeen oikeutettujen lasten lapsikohtaista seurantaa tehdyistä päätöksistä ja niiden voimassa olemisesta. On epäselvää, miten varmistetaan tietosuojakysymykset näiden seurantojen laadinnassa, käsittelyssä ja säilyttämisessä.

Espoon varhaiskasvatuksen toimintajärjestelmään (eVaka) ei tällä hetkellä ole mahdollista merkitä tällaista lapsen statusta.

Avustukseen liittyvät tehtävät lisäävät varhaiskasvatuksen sekä taloushallinnon hallinnollista työtä sekä yhteistyön tarvetta Vardan ja mahdollisesti Kelan suuntaan lasten statuksen selvittämiseksi. Tarvitaan tarkempaa tietoa siitä, millainen hakemisprosessi avustukseen on suunniteltu ja esimerkiksi, miten usein avustusta maksetaan.

Myös tulkkipalvelujen tarpeen arvioidaan kasvavan. Tulkkipalvelujen saatavuus vaihtelee, etenkin ruotsinkielisessä varhaiskasvatuksessa tulkkipalvelujen saaminen on haasteellista.